Dan is daar nog 'n vereiste. So 'n koning moet bekwaam wees. Sy optrede moet die vertroue van die mense geniet.
Toe sê die mense dat die Here Jesus tog vir hulle van daardie brood tot die ewige lewe moet gee om te eet.
En Jesus sê vir hulle: Voorwaar, voorwaar Ek sê vir julle, as julle nie die vlees van die Seun van die mens eet en sy bloed drink nie, het julle geen lewe in julleself nie. (Johannes 6:53 AFR53)
Die mense het nie die Koning se styl begryp nie, want hulle het in ‘n sekere sin veragter in hulle geloof.
Hulle het ook nie begryp dat Jesus hier van 'n geestelike ete gepraat het, want hulle het nie verstaan van watter koninkryk Hy die Koning was nie.
Dit was vir hulle 'n saak van onmoontlikheid. Dit is waarom hulle besluit het om Hom nie langer te volg nie!
So 'n Regeerder wil hulle nie hê nie - hulle sou belangstel in die ewige lewe, maar nie daarin om sy vlees te eet nie!
Jesus het geweet waaroor hulle murmureer. Dan vra die Koning van die Koninkryk van God vir die skare: Is dit vir julle tot 'n aanstoot?
Hy het geweet dat dit juis sy Koningskap is waarin hierdie mense soos in 'n wip vasgevang geraak het:
En hier staan 'n Koning voor hulle wat praat van die brood van die lewe, en dat niemand sy koninkryk kan ingaan sonder dat hulle deel het aan sy vlees nie.
Nadat God baiekeer en op baie maniere in die ou tyd gespreek het tot die vaders deur die profete, het Hy in hierdie laaste dae tot ons gespreek deur die Seun (Hebreërs 1:1 AFR53)
Hierdie manier van praat van God het hulle nie verstaan nie. Hulle het daarin 'n saak gaan lees wat hulle graag daarin wou lees, en sodoende het hulle die waarheid heeltemal verloor.
Dit is mos nou logies dat mense wat Christus die Koning van die wêreld nie ken nie, ook nie sy woorde sal aanvaar nie.
Hebreërs 1:2 lees dan ook so dat God die laaste dae tot ons gespreek het deur Christus, die Seun, wat Hy as erfgenaam van alles aangestel het.
Nou praat Jesus met die dissipels verder en Hy sê dat die vlees van geen nut is nie, dit is die Gees wat lewend maak. Wêreldse verwagtinge kan geen mens êrens bring nie.
Hy het nie bedoel die mense moet sy vlees letterlik eet nie. Hy het bedoel dat hulle geestelik deur sy werk gevoed sal word tot die lewe.
Omdat hulle nie hulle Bybel gelees het, en geluister het na wat die profete vir hulle gesê het nie, het hulle Jesus nie herken toe Hy voor hulle staan nie. Daarom het hulle in totale wanbegrip verval!
Dit geld tot vandag toe. As jy vandag nog nie Jesus in sy mensheid as die natuurlike Seun van God kan aanvaar nie, is jy verlore, en dis dan ook jou eie skuld.
Dit staan ook so hier geskryf: Maar daar is sommiges van julle wat nie glo nie. Want Jesus het van die begin af geweet wie hulle was wat nie glo nie, ...
En Hy sê: Om hierdie rede het Ek vir julle gesê dat niemand na My toe kan kom as dit hom nie deur my Vader gegee is nie. (Johannes 6:65 AFR53)
Van die geestelike dinge, en van die koninkryk van God en van Jesus wat hierdie koninkryk oprig, het hulle niks verstaan nie.
Jesus neem dus die inisiatief vir verlossing weg by die mens. Hy stel dit sterk dat ons nooit die inisiatief gehad het nie!
Toe almal weggeloop het en net Jesus en sy dissipels daar bly staan het, vra Jesus vir die dissipels of hulle nie ook maar wil gaan nie. Hulle kan gerus loop, daar is niks wat hulle verplig om te bly nie.
Daar bestaan nie 'n God waar hulle groter genade sal ontvang nie. Here, na wie toe sal ons gaan? U het die woorde van die ewige lewe.